UBERA ARANZETA (EH Bildu, 2017-05-19):
Ez dut ulertzen nola tematzen zaren errealismoaz hitz egitea eta manipulazioaz besteei leporatzea, zuek zaretenean manipulatzaile handienak eta zuek zaretenean errealitatea ikusi nahi ez duzuenak.
Begira, manipulazioa da esan LOMCE ez duzuela aplikatuko eta LOMCEren markoa aintzat hartzen duen lege bat onartzea. Manipulazioa da esatea errebalidak ez dituzuela aplikatuko eta gero Heziberriren bidez errebalidak aplikatzea. Manipulazioa da esatea LOMCE ez duzuela aplikatzen eta gero kupoan LOMCE aplikatzeko funtsak adostea. Hori da manipulazioa, Uriarte andrea.
Eta hemen kontua berreskuratzea da. Berreskuratzea da, zeren ez dago elkarrizketarik. Ez dago negoziaziorik. Zuentzat elkarrizketa da bakarrizketa. Zuentzat negoziazioa da gainerakoak EAJren esanetara men egitea. Ba ez. Ba ez.
Eta nik hemen ez dut zalantzan jarri, ez dut zalantzan jarri eta ez dut inoiz zalantzan jarriko zuk mahai bat deitu izana greba bat geratzeko.
Nik ere hori egingo nuke. Nik ere hori egingo nuke, baina hemen historia da mahaiak deitu behar direla batez ere elkarrizketa eta negoziazioa martxan jartzeko. Hori da egin behar duguna.
Zeren bestela esplikatuko didazu, negoziazioa baldin badago eta elkarrizketa baldin badago, nola da posible, nola da posible lortzea, lortzea eta lorpena izatea beste sindikatu bat mobilizazioetara gehitzea.
Eta noiz ulertuko duzue? Noiz ulertuko duzue hemen irakasleak, jendea ez dela kapritxoz mobilizatzen? Langileak ez direla greba batetara joaten. Puntu horretara iristeko benetan egoera larria izan behar da eta da. Eta da.
Ikustea besterik ez dago zer gertatzen ari den. Eta esango didazu zu ere zerekin ez zauden ados. Ez zaude ados plantila areagotzearekin? Ez zaude ados 2010etik abian eta ezarritako murrizketei buelta ematearekin, inbertsioa gehituaz? Ez zaude ados daukagun behin-behinekotasun muturreko horri buelta emateko?
Eta hemen legea aipatzen duzue. Legea aipatzen duzue. Montoro berak, Montoro berak, Espainian, Espainian dago, hainbeste gustatzen zaigu hegoaldera begiratzea eta espainiarrekin konparatzea, Espainian behin-behinekotasuna % 25ean dago. Hemen irakasleen artean % 38a da. % 38a da eta Montorok horretarako neurriak jarriko ditu, baina hemen behin-behinekotasunari aurre egiteko ez da eskuduntza Madrilekoa.
Eskuduntza zuena da eta egin dezakezue. Beste erkidego batzuetan ere egiten ari dira, gure besteko konpetentziak ez dituztenak, Galizia adibidez. Jarri martxan. Horretarako ez duzue Madril behar. Ez duzue Madril behar. Ez dituzue ere ratioak gutxitzeko Madril behar. Ez. Ez dituzue ordezkapenak ere egiteko Madril behar. Ez. Denerako Madril behar duzue?
Eske ez dakigu ia nola konbentzitu. Ez dakigu nola hitz egin esateko, bale, agian zuek errealitate bat ikusten duzue. Guk beste bat ikusten dugu. Beno. Goazen errealitate biak mahai gainean jartzera eta goazen erdibideko bat bilatzera. Ez dakit nola konbentzitu, zein estrategia erabili zuek konbentzitzeko, benetan hitz egin nahi dugula, nahi dutela, guztiok adostu behar dugula.
Agian Rajoyren estrategia erabili behar dugu? Guk ez dugu maltratatzailearen estrategiak, ordea, gustuko. Zeren ez dakigu ze estrategia. Badirudi zuekin Espainiako estrategiak funtzionatzen duela negoziatzeko, beste guztiak ez duela balio, bakarrik PPrekin negoziatzen duzuela. Begiratu pixkatxo bat herri honetara. Begiratu.
Ikaslea ardatz duzue? Familiak inporta zaizkizue? Eta hori ez dut zalantzan jarri nahi. Ez dut zalantzan jarri nahi. Benetan pentsatu nahi dut familiak, ikasleak, herri hau, hezkuntza, etorkizuna inporta zaizuela. Ba, benetan, erreakzionatu behingoz. Erreakzionatu. Noraino iritsi behar gara? Noraino iritsi behar gara?
Etengabe ari gara mahai gainean proposamenak jartzen. Dena da ez, ez, ez, ez. Hori bai, gero planteatzen duzue lege bat. Norekin adostuko duzue legea? Nola, ez baduzue planteamendu integralik ekartzen?
Eta horretarako behar da esfortzua, eskuzabaltasuna, gerria. Gerria behar da. Hitz egitea. Batzuekin badakizue hitz egiten. Gerria badaukazue. Saiatu beste batzuekin ere.
Ez dakit, lehen aipatu dizkizuten hainbat neurri, esango didazu zein neurrirekin ez zauden ados. Eta gero, hemen iruditzen zait gauzak, zuk esan duzun bezala eta bat nator, zorrotzak izan behar garela eta serioak izan behar garela, eta gauzei deitu behar zaiela deitu behar zaien bezala.
Gaur eskatu nahi nizuna da, mesedez, esfortzu bat egiteko, eskuzabaltasunez jokatzeko, serioa izateko eta benetan hezkuntzako mahai sektorialari emateko duen izaera.
Eta hezkuntza komunitatea tratatzeko behar den errespetuarekin.